Planne om dodelike kruising op Oudtshoorn te pakTientalle ongelukke is al die afgelope paar jaar by dié kruising in Oudtshoorn aangemeld (Foto: Greater Oudtshoorn Municipality, Facebook) Die Groter Oudtshoorn-munisipaliteit in die Wes-Kaap het ŉ ondersoek van stapel gestuur in ŉ poging om ongelukke by ŉ berugte kruising op die dorp te verminder. Tientalle ernstige ongelukke is die afgelope paar jaar by die Baron van Reede- en Van der Rietstraat-kruising aangemeld. Die munisipaliteit het ŉ ingenieursmaatskappy opdrag gegee om ŉ omvattende verkeersimpakstudie by die kruising te doen. ŉ Verslag wat na aanleiding van die studie saamgestel is, is op 22 Julie aan die munisipaliteit oorhandig. Luidens die verslag kan verkeersligte, ŉ mini-sirkel óf sirkel vir die kruising nie oorweeg word nie. “Verkeersligte of ŉ mini-sirkel is nie ’n opsie nie omdat die kruising nie aan die nasionale verkeerstandaarde voldoen vir verkeersligte of mini-sirkels nie,” lui die verslag. Terwyl die voertuig- en verkeerstellings nie hoog genoeg is vir verkeersligte nie, bepaal die nasionale standaarde dat mini-sirkels slegs op stedelike klas 4- en 5-paaie gebruik mag word en dié spesifieke kruising is op klas 3-paaie (Baron van Reede en Van der Riet) geleë. Volgens die verslag sal ’n gewone verkeersirkel ook nie geskik wees nie, omdat daar te min ruimte beskikbaar is. Die verslag lui dat die grootste probleem by die kruising toegeskryf kan word aan die sigafstand; motoriste se sig word deur geboue of bome belemmer. Die maatskappy stel voor dat die versperrings verwyder word en die kruising fyn dopgehou moet word. “Die munisipaliteit moet ook die verkeersdepartement aanmoedig om inligting oor ongelukke, veral die oorsaak en presiese ligging, in te samel. Die nodige wetstoepassing moet ook ten alle tye op die paaie gedoen word.” Justin Lesch, direkteur van infrastruktuur by die munisipaliteit, sê hoewel ŉ gebou byvoorbeeld nie net gesloop kan word nie, het die munisipaliteit se ingenieurspan na ander moontlike oplossings gekyk, onder meer baanvernouing. Die provinsiale regering het dit egter nie goedgekeur nie. Lesch sê dat die provinsie aangedui het dat indien die sigafstande nie eers gepak word nie (en dit sluit die verwydering van bome in), die provinsie nie ander opsies sal oorweeg nie. Die munisipaliteit beoog om nou met ŉ openbaredeelnameproses te begin om verder na oplossings te soek.